དོན་རྡོག་ཏུ་དྲིལ་ནས་ཞུས་ན༏བཀྲ་ཤིས་པའི་ཉིན་མོ་དེར་ཡིག་ཚང་ནས་མཇལ་ཁའི་བརྡ་ལན་འབྱོར་བ་ལྟར་ཞོགས་པ་ཆུ་ཚོད་བཅུ་པའི་སྐབས་སུ་གཟིམས་ཆུང་མཇལ་ཁར་སོང་བ་ཡིན།མཇལ་ན་དུག་གསུམ་གྱི་ནད་ངན་གདན་ཐོག་དེ་ཉིད་དུ་གཏན་འགགས་སུ་འགྲོ་བའི་བཅོས་མིན་ཁོང་གི་འཛུམས་མདངས་ཅན་གྱི་ཞལ་རས་དཀར་གསལ་ཟླ་བ་ཉིད་མཇལ་བ་དང་ལྷན་ཁོ་བོའི་མིག་ཆུ་ནི་རང་དབང་མེད་པར་མཁུར་ཚོས་གཡས་གཡོན་གཉིས་ནས་གཞུར་སོང་།ཁོང་ནི་ནམ་རྒྱུན་མཚར་རྩེད་ལ་ཐུགས་དགྱེས་པས་ང་ལ་འདི་ལྟར་གསུངས།ཕ་བཀའ་བརྒྱུད་པའི་སློབ་མ་ཡིན་པའི་རྟགས་སུ་མོས་གུས་ཆེ་རབ་འདུག་ག།གསུངས་ནས་གུས་པའི་མགོ་བོར་ཕྱག་གིས་བྱིལ་བྱིལ་གནང་བཞིན།དེ་ནི་དེ་སྔོན་མཇལ་ཁ་ཐེངས་འགའ་ཙམ་ཞུ་མྱོང་ཡོད་པས་ཁོང་ནས་ང་བཀའ་བརྒྱུད་པ་ཡིན་པ་ཤེས་ནས་གསུངས་པ་རེད།ཡ་ཁྱེད་རང་སྔོན་མའི་ནད་དེ་དེང་སང་གང་འདྲ་འདུག།ལར་ནི་ཁྱེད་རང་དེང་སང་མ་ལེ་ཤ་རུ་ཡོད་མ་རེད་པས།ཅེས་གསུངས་སོང་།དེ་ནི་སྐབས་དེ་དུས་ཡར་རྩིས་པའི་མི་ལོ་དྲུག་ཏག་ཏག་སྔོན་༡༩༩༩་ལོར་གསར་འབྱོར་མཇལ་ཁ་ཐེངས་གཉིས་པའི་སྐབས་སུ་ང་ཡུན་རིང་ནད་ཀྱིས་མནར་ནས་བཤའ་བཅོས་བྱས་མ་ཐག་པ་ཡིན་སྟབས་དེ་དུས་ང་ནད་པ་ཡིན་པ་ཁོང་ནས་ཤེས་པ་རེད།མི་མང་བརྒྱ་ཕྲག་མང་པོའི་དཀྱིལ་ནས་ཧ་ཅང་བྲེལ་ཟིང་ཆེ་བའི་སྐབས་སུ་ཁྱུག་ཙམ་ཞིག་གཟིགས་པ་དེ་ལོ་མང་སོང་ཡང་ད་དུང་ཡང་མི་བརྗེད་པའི་དྲན་པ་བརྟན་པོ་དེར་ང་ནི་ཧ་ལས་སོང་།གཟིམས་ཆུང་མཇལ་ཁའི་དུས་ཚོད་ནི་སྐར་མ་སུམ་བཅུ་ལས་མེད་ཀྱང་ཡར་ཞུ་མར་གསུངས་གང་ལྟར་ཕལ་ཆེར་ཆུ་ཚོད་གཅིག་ཙམ་འགོར་སོང་།མཐར་ཁོང་ནས་འདི་ལྟར་གསུངས།